जंग के खिलाफ बोलने पर रूस की कोर्ट का फैसला, हाउस अरेस्ट से भागा आरोपी
Russian Man Gets 2 Years Jail On Daughter's Painting, But Flees. रूस की एक कोर्ट ने मंगलवार को एलेक्सी मोस्कालयेव नाम के एक व्यक्ति को दो साल के लिए जेल की सजा सुनाई है। इसका गुनाह सिर्फ इतना था
रूस की एक कोर्ट ने मंगलवार को एलेक्सी मोस्कालयेव नाम के एक व्यक्ति को दो साल के लिए जेल की सजा सुनाई है। इसका गुनाह सिर्फ इतना था कि पिछले साल मोस्कालयेव की बेटी ने जंग के खिलाफ अपने स्कूल में एक ड्राइंग बनाई थी।
रूस की पुलिस ने एलेक्सी मोस्कालयेव को हाउस अरेस्ट में रखा था। हालांकि, रॉयटर्स की रिपोर्ट के मुताबिक अब पुलिस को उसका कुछ अता-पता नहीं हैं। माना जा रहा है कि मोस्कालयेव सजा से बचने के लिए भाग गया है।
स्कूल में बनाई पेंटिंग से शुरू हुआ मामला
इससे पहले पुलिस ने उससे 32 हजार रूबल (रूसी करेंसी) का जुर्माना भी वसूला था। उसे कहा गया था कि वो अपनी बेटी की परवरिश ठीक से नहीं कर रहा है। इंवेस्टिगेशन एजेंसी ने यूक्रेन जंग पर किए उनके कमेंट्स की तुलना रेप के गुनाह से की थी।
पिछले साल जंग शुरू होने के दो महीने बाद ही अप्रैल में एलेक्सी की बेटी के स्कूल में रूस की जंग का समर्थन करते हुए एक पेंटिंग बनाने को कहा गया था। इस पर एलेक्सी की बेटी माशा ने एक पेंटिंग बनाई जो जंग के खिलाफ थी।
माशा ने पेंटिंग में एक बच्चे और उसकी मां को दिखाया था। उस पर लिखा था- जंग नहीं होनी चाहिए। साथ ही यूक्रेन के समर्थन में नारे लिखे थे। इसके एक दिन बाद ही माशा के टीचर्स ने एलेक्सी को स्कूल बुलवा लिया। दोनों बाप-बेटी को एक गाड़ी में बिठाकर पूछताछ के लिए ले जाया गया।
बिना वारंट के गिरफ्तार किया
रूस में जंग की आलोचना रोकने के लिए पुतिन हर तरह से पाबंदियां लगा रहे हैं। इसी का शिकार एलेक्सी भी बना। लोकल पुलिस ने उसे गिरफ्तार कर लिया और उसकी बेटी माशा को एक केयर सेंटर में भेज दिया गया।
एलेक्सी ने रूस के ह्यूमन राइट्स ग्रुप को बताया कि 30 दिसंबर को उनके घर के बाहर उन्हें पकड़ने के लिए पुलिस की पांच गाड़ियां और एक फायर ट्रक आया था। वो उन्हें बिना वारंट के अपने घर में नहीं घुसने देना चाहता था। लेकिन उनके जबरदस्ती करने पर उसने दरवाजा खोल दिया। इसके बाद पुलिस और रूस की फेडरल सिक्योरिटी सर्विस यानी FSB ने उनके घर की तलाशी लेनी शुरू कर दी। वो सामान को तोड़ने लगे।
एलेक्सी का आरोप है कि वो अब तक की बचाई उसकी सारी पूंजी के साथ मोबाइल फोन , लैपटॉप और उनकी बेटी माशा की बनाई पेंटिंग को साथ ले गए। अलजजीरा के मुताबिक रूस ने एलेक्सी के आरोपों पर कोई कमेंट नहीं किया है।
कमरे में कैद कर घंटों रूस की नेशनल एंथम सुनाई
एलेक्सी का कहना है कि सिक्योरिटी ऑफिशियल्स ने उसे एक कमरे में कैद कर लिया। उसके सिर को दीवार में पटक-पटक कर उन्हें टॉर्चर किया गया। साथ ही उन्हें तेज आवाज में रूस की नेशनल एंथम सुनाई जाती थी। जो असहनीय थी।
एलेक्सी का कुछ ही दिनों में ट्रायल शुरू होने की आशंका है। अभी उन्हें हाउस अरेस्ट किया गया है। एलेक्सी को उसके वकील और इंवेस्टिगेशन एजेंसी के अलावा कोई भी कॉन्टेक्ट नहीं कर सकता है। माशा को अभी शेल्टर में रखा गया है। एलेक्सी के वकील बिलियेंको ने बताया कि हम माशा को वापस घर लाने की पूरी कोशिश कर रहे हैं। अगर उसके पिता को जेल हो जाती है तो उसे चिल्ड्रन होम (बाल सुधार गृह) में रहना पड़ेगा। इस मामले में कम से कम तीन साल की सजा होगी। पॉलिटिकल मामला होने के कारण एलेक्सी की सजा बढ़ भी सकती है।